Sandra Elisabeth Skalvig (LA), 2025-11-05:
Tak for ordet.
Det lovforslag, vi behandler, udspringer af den politiske aftale om professionsbachelor- og erhvervsakademiuddannelser i Danmark, en aftale, som vi i Liberal Alliance er en del af.
Derfor ser vi grundlæggende også positivt på de fleste dele af det her lovforslag.
Lovforslaget rummer mange positive elementer, som i den grad vil styrke vores uddannelsessystem, ikke mindst muligheden for at uddanne flere inden for områder, hvor vi i den grad står og mangler specialiseret arbejdskraft.
Jeg vil ikke redegøre for alle elementerne i lovforslaget, men jeg vil fremhæve dem, vi i Liberal Alliance særlig synes trækker vores uddannelsessystem i en bedre retning.
Vi er særlig glade for, at vi øger antallet af engelsksprogede studiepladser på professionshøjskolerne og erhvervsakademierne.
Det er noget, vi i Liberal Alliance har kæmpet længe for, og noget, vi mener vil kunne bidrage i forhold til den manglende arbejdskraft for mange danske virksomheder.
Det skal naturligvis gøres klogt, og det synes jeg også at vi delvis gør, bl.a. ved at begrænse det til, at de nye pladser kun kan oprettes inden for STEM- og it-området, hvilket er et område, hvor der er en høj efterspørgsel efter specialiseret arbejdskraft, og hvor der samtidig er et internationalt arbejdsmiljø i Danmark.
Engelsksprogede uddannelser er også for danske studerende et attraktivt valg, og af erfaring ved vi, at de ofte søger mod de store byer for at studere.
Vi kan derfor med denne indhegning risikere at begrænse det potentiale, som aftalen ellers har i forhold til at forsøge at afhjælpe dette.
I Liberal Alliance anerkender vi fuldt ud ønsket om lokal udvikling og gode muligheder for uddannelse i hele Danmark, men det bør ske gennem styrkelse og relevans og ikke gennem geografiske begrænsninger.
Lovforslaget indeholder også gennemførelsen af, at professionshøjskolerne og erhvervsakademierne kan opkræve et gebyr fra ansøgere fra tredjelande.
Som tidligere sagsbehandler af udenlandske ansøgere ved jeg, hvor vigtigt et redskab det her er for en effektiv sagsbehandling.
Vi går i Liberal Alliance normalt ind for at reducere antallet af regler, fordi det ofte vil forenkle sagsbehandlingen på specifikke områder, men lige præcis afskaffelsen af den her regel gjorde faktisk det stik modsatte i sin tid.
Selv om det er positivt, at vi nu indfører muligheden, synes jeg faktisk, det burde være et krav.
Det bør efter min mening være ansøgerne selv, der betaler for, at deres ansøgning til en videregående uddannelse i Danmark bliver behandlet, og ikke de danske skatteydere.
Det sidste element, jeg vil fremhæve, er, at vi nu indfører praktikum på de tekniske erhvervsakademiuddannelser for studerende, der ikke er optaget på baggrund af en erhvervsuddannelse.
Det har længe været efterspurgt af sektoren, og det vil i den grad være med til at styrke kvaliteten af vores erhvervsakademiuddannelser.
Lovforslaget lægger dog også op til en særlig godkendelsesproces for de nye professionsmasteruddannelser, et element, som vi i Liberal Alliance har brug for at blive lidt klogere på, før vi kan godkende den del af lovforslaget.
Det er for os vigtigt med en ordentlig godkendelsesproces af de nye professionsmasteruddannelser, så vi sikrer både høj kvalitet, at det er en overbygningsuddannelse, der er en efterspørgsel efter, samt at de også placeres geografisk klogt.
Vi vil derfor under udvalgsbehandlingen gå i dialog med uddannelses- og forskningsministeren for at sikre, at forslagets godkendelsesproces vil sikre lige netop dette.
Tak for ordet.